Nafarroako Parlamentuko Mahaiak, 2023ko urtarrilaren 30ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernuko Lurralde Kohesiorako Departamentua premiatzen da Fitero-Cintruénigo-Corella-Castejón-Iruña autobus-zerbitzua berma dezan, egunean joan-etorria egiteko moduan eta hiru ordutegitan, 06:30ean hasita.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Lurralde Kohesiorako Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2023ko urtarrilaren 30ean

Lehendakaria: Unai Hualde Iglesias

MOZIOAREN TESTUA

Izquierda-Ezkerra talde parlamentario mistoko eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, Parlamentuko Lurralde Kohesiorako Batzordean eztabaidatzeko:

Duela urtebete baino gutxiago, Nafarroako Gobernuari galdetu genion Cintruénigo, Fitero eta Corellako udalerrietako herritarrei eragiten zieten (egun ere oraindik eragiten diete) hiriarteko garraioaren hutsuneen inguruan; izan ere, herri horietako herritarren beharrekin bateraezinak diren ordutegiak pairatzen dituzte, ezin dituztelako egin haien gestioak egunean berean.

Departamentuak datorren martxotik aurrera begira aurreikusten duen irtenbideak herri horiek Iruñearekin lotzen dituen linea erregularra kentzea dakar, eta Tuteran autobus-aldaketa bat egin behar izatea.

Kaltetuak Alhamaren ibarreko 22.800 biztanleak dira, bereziki Iruñera hitzordu mediko batera, ikastera edo lanera joaten direnak.

Erabaki proposamena:

Nafarroako Parlamentuak Nafarroako Gobernuko Lurralde Kohesiorako Departamentua premiatzen du Fitero-Cintruénigo-Corella-Castejón-Iruña autobus-zerbitzu bat berma dezan, egunean joan-etorria egiteko moduan eta hiru ordutegitan, goizeko 06:30ean hasita.

Iruñean, 2023ko urtarrilaren 26an

Foru parlamentaria: Marisa de Simón Caballero